Title: N á v r h
Author: Viera Martincová
Company: Ministerstvo zdravotníctva SR

Predkladacia správa

	Návrh nariadenia vlády, ktorým sa vydáva Štatút kúpeľného miesta Vysoké Tatry, sa predkladá mimo Plánu legislatívnych úloh vlády Slovenskej republiky na rok 2006. 
	Navrhovaná právna úprava reaguje na zmeny, ktoré sa uskutočnili v súvislosti s transformáciou v rezorte zdravotníctva v oblasti poskytovania liečebnej starostlivosti, na zmenu vlastníckych vzťahov a na rozšírenie prevádzky liečebných zariadení aj o cestovný ruch. 
Vnútorné kúpeľné územia vymedzené v platnom Štatúte kúpeľného miesta Vysoké Tatry (schválenom uznesením vlády Slovenskej republiky č. 623/1988 v znení jeho zmeny schválenej uznesením vlády č. 456/1999 a č. 275/2002) sú svojim rozsahom neprimerané z hľadiska ochrany poskytovanej klimatickej liečby v prírodných liečebných kúpeľov a kúpeľných liečebniach a z hľadiska ochrany kúpeľného režimu. Na týchto vnútorných kúpeľných územiach sa nachádzajú objekty vo vlastníctve fyzických osôb, ktoré ich nemôžu využívať podľa svojich predstáv, nakoľko ich v tom obmedzuje Štatút kúpeľného miesta Vysoké Tatry.
Vzhľadom na uvedené sa navrhuje  nová úprava hraníc kúpeľných území v niektorých mestských častiach Mesta Vysoké Tatry oproti hraniciam určeným v platnom Štatúte kúpeľného miesta Vysoké Tatry  Novým spôsobom sa upravujú aj opatrenia na ochranu kúpeľného územia v nadväznosti na úpravu vyplývajúcu zo zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a  prírodných minerálnych vodách a o zmene a doplnení niektorých zákonov.
Návrh nariadenia vlády nezakladá zvýšené nároky na štátny rozpočet, rozpočty obcí alebo vyšších územných celkov; nemá finančný, ekonomický a environmentálny vplyv. Navrhovaná právna úprava môže mať vplyv na zvýšenie zamestnanosti v kúpeľnom mieste Vysoké Tatry vzhľadom na zmenšenie rozsahu kúpeľných území v niektorých mestských častiach Mesta Vysoké Tatry.
	Návrh nariadenia vlády bol v rámci pripomienkového konania zaslaný na zaujatie stanoviska celkom  33 pripomienkujúcim orgánom; vyhodnotenie pripomienkového konania je súčasťou materiálu. Hromadná pripomienka zo strany verejnosti uplatnená nebola.